সোহরাওয়ার্দী হাসপাতালে সীমিত পরিসরে সেবা চালু
রাজধানীর শহীদ সোহরাওয়ার্দী মেডিকেল কলেজ হাসপাতালের নতুন ভবনে অগ্নিকাণ্ডের ঘটনা ঘটেছে। বৃহস্পতিবার সন্ধ্যায় এ আগুন লাগার পর রাত ১২টার পর থেকে সীমিত পরিসরে রোগীদের সেবা প্রদান করা হচ্ছে। 







বৃহস্পতিবার দিবাগত রাত দেড়টার দিকে হাসপাতালের উপপরিচালক ডা. মামুন মোর্শেদ এ তথ্য জানান। 




তিনি বলেন, হাসপাতালে প্রায় ১২০০ রোগী ছিল। অগ্নিকাণ্ডের কারণে রোগীদের ঢাকা মেডিকেল কলেজ হাসপাতালসহ আশপাশের বিভিন্ন হাসপাতাল ও ক্লিনিকে নিয়ে যাওয়া হয়। 
তবে রাত ১২টার পর থেকে যেসব রোগী ফিরে আসছেন তাদের চিকিৎসা শুরু হয়েছে। 
এর আগে বৃহস্পতিবার রাত সাড়ে ১০টার দিকে সংবাদ সম্মেলনে স্বাস্থ্য অধিদফতরের মহাপরিচালক ডা. আবুল কালাম আজাদ বলেন, রাতের মধ্যেই (বৃহস্পতিবার দিবাগত রাত) আংশিক নয়, বেশিরভাগ অংশই সেবা চালু করা সম্ভব।
শুধু অগ্নিকাণ্ডের স্থানটুকু ছাড়া প্রায় পুরো হাসপাতালে সেবা চালু করা সম্ভব হবে। তবে রোগীরা তাদের পছন্দ অনুযায়ী যেসব হাসপাতলে গেছেন, সেখানেই সেবা নিতে পারবেন। তারা চাইলে তাদের ফেরত নিয়ে আসা হবে।
প্রসঙ্গত বৃহস্পতিবার সন্ধ্যায় সোহরাওয়ার্দী মেডিকেল কলেজ হাসপাতালের নতুন ভবনের তৃতীয় তলায় শিশু ওয়ার্ডে আগুন দেখতে পেয়ে রোগী ও স্বজনরা চিৎকার শুরু করেন। 
অগ্নিকাণ্ডের খবরে রোগী ও তাদের স্বজনরা হাসপাতালের ভেতর ছোটাছুটি শুরু করেন।
এতে সবার মাঝে আতঙ্ক ছড়িয়ে পড়ে। অল্প সময়ের মধ্যেই পুরো হাসপাতাল ধোঁয়ায় আচ্ছন্ন হয়ে পড়ে। 
তবে দ্রুততম সময়ের মধ্যে হাসপাতাল কর্তৃপক্ষ, রোগীর স্বজন এবং ফায়ার সার্ভিসের কর্মীরা হাসপাতালে ভর্তি প্রায় ১২০০ রোগী বাইরে বের করে আনেন। তবে রোগী স্থানান্তরের সময় এক শিশুর মৃত্যু হয়।

রাজধানীর শহীদ সোহরাওয়ার্দী মেডিকেল কলেজ হাসপাতালের নতুন ভবনে অগ্নিকাণ্ডের ঘটনা ঘটেছে। বৃহস্পতিবার সন্ধ্যায় এ আগুন লাগার পর রাত ১২টার পর থেকে সীমিত পরিসরে রোগীদের সেবা প্রদান করা হচ্ছে।